**«Абайдың даналық сөздері – ақылдың көздері»**

***«Ұлы Абайдың шығармашылық мұрасы – халқымыздың ғасырлар бойы маңызын жоймайтын рухани қазынасы. Маңызын жоймау былай тұрсын, заман өзгеріп, қоғамдық санада күрт сапырылыстар пайда болған сайын бұл қазына өзінің жаңа бір қырларымен жарқырай ашылып, қадірін арттыра түсетініне Абайдан кейінгі уақыт айқын көз жеткізді. Бұл күнде Абай сөзі әр қазақтың ағзасына ана сүтімен бірге дариды десе, артық айтылғандық емес. Ана сүті тән қорегі ретінде жас сәбидің буыны бекіп, бұғанасы қатаюына қызмет етсе, ақын сөзі оның санасына адамдық пен азаматтықтың ұрығын сеуіп қызмет етеді» (Ж.Ысмағұлов).***

 Қазақ поэзиясының асқар шыңы, ұлы ақын Абай Құнанбаевтың көркем мұрасы - төл әдебиетіміздің асыл қазынасы. Ақын қазынасы көптеген өлеңдер мен поэмалардан, мысалдар мен нақыл сөздерден, философиялық толғаулардың негізінде құралғанын білеміз. Оның қай туындысын алып қарасақ та, жаңа лебімен, сазды үнімен, ойлылығымен, сұлулығымен ерекшеленіп, оқырмандарды баурай түсері анық.

Қалың ойын өлең өрнегімен өргізген Абай жаңашылдық сипатта, өзіндік нақышпен әрленген жаңа үлгіде, табиғи болмысымызға тән кең тыныста түлетіп, қазақ әдебиетін шырқау биікке көтерді.

Абай: Мен жазбаймын өлеңді ермек үшін,

Жоқ-барды, ертегіні термек үшін,

Көкірегі сезімді, тілі орамды,

Жаздым үлгі жастарға бермек үшін, - деп толғанды. Демек, ақынның ақыл мен нақылға толы шығармашылығы кейінгі ұрпаққа берері мол дүние екені белгілі. Табиғат пен ел өмірін, өнер-ғылым мен сүйіспеншілік, өмірдің түрлі саласына қатысты көркем лирикасымен қатар, өзі жаратпаған мінез бен әрекеттер жайлы қатты сынайтын сатиралары, өз тұсындағыларға сабақ, кейінгі ұрпаққа үлгі боларлық өлеңдер Абайда аз емес.

Қазақ әдебиеті мен шығыс әдебиетінде өзіндік орны бар Абай Құнанбаев өз заманының ұстазы, өмірді шәкірттеріне үйретуші, танытушы тұлға ретінде ақыл-нақыл сөздерге көп көңіл бөлген.

Асыл сөзді іздесең, Абайды оқы, ерінбе!» - демекші, атап айтар болсам:

Досыңа достық - қарыз іс,

Дұшпаныңа әділ бол!

(Абай. І том. 130 бет)

 Әсемпаз болма әрнеге,

Өнерпаз болсаң арқалан.

Сен де бір кірпіш дүниеге,

Кетігін тап та, бар, қалан.

(Абай. І том. 158 бет)

 Қара сөздерінің қайсысын алсақ та, тұнып тұрған ақыл, нақыл сөздер.

Абайдың "Жетінші сөзінде" ұшырасатын "жанның тамағы" деген күрделі философиялық ұғым бар. Оны Абай біздің санамыздан тыс өмір сүретін объективті дүниенің санада сәулеленуі нәтижесіңде пайда болатын ғылым, білімнің жинақталған қоры ретінде қарайды.

 Осы себептен де Абай: "... құмарланып, жиған қазынамызды көбейтсек керек, бұл жанның тамағы еді",— деп қайыра түсінік беріп отыр...

 Абайдай ұстаз ақынның бұл "Жетінші сөзде" көздеген мақсаты адамның бойыңда туа пайда болатын жан құмары арқылы өз ұрпағының санасына тек қана жанның пайдалы тамақтарын сіңдіру еді. Міне, Абайдың ағартушылық көзқарасының тамыр алған бір саласының қайнар көзі осы жақта жатыр.

 Абай бұл бағыттағы ойларын өзге сөзбен "Ғылым таппай мақтанба" тағы басқа өлеңдерінде айтқан. Мұнда ол "жанның тамағы туралы" ұғымды өз заманынын тұрғысынан келіп, "адам болу" үшін қажет көп керектермен ауыстырады. Ақын толық адам болу туралы өзінің жүйелі де қалыптасқан көзқарасының тезисін ұсынады.

Онысы:

Адам болам десеңіз...

Бес нәрседен қашық бол..

Бес нәрсеге асық бол, - деген жолдарда жатыр.

 Абайдың пікірінше, ішкі рухани казынамыздың молығуы тікелей өзіміздің қолымыздағы іс. Осы реуішті пікір Абайдың "Он тоғызыншы сөзінде" де қайталанады. Абайдың дүние танымы бойынша сананың, ақылдың пайда болуы күнделікті өмір тәжірибесінің нәтижесінен ғана туындайтын табиғи құбылыс. Соңдықтан да Абай "Он тоғызыншы сөзінде":

"Адам ата-анадан туғаңда есті болмайды: есітіп, көріп, ұстап, татып ескерсе, дүниедегі жақсы, жаманды таниды-дағы, сондайдан білгені, көргені көп болған адам білімді болады. Естілердің айтқан сөздерін ескеріп жүрген кісі өзі де есті болады... Сол естілерден есітіп білген жақсы нәрселерді ескерсе, жаман дегеннен сақтанса, соңда іске жарайды, сонда адам десе болады", — деп жоғарыдағы өлең үзіндісендегі ойын осы сөзіңде одан ары кеңіте отырып дамытатынын көруге болады.

«Абай сөздері мемлекеттік деңгейде қолдау тапқанда интеллектуалды ұлтқа айналамыз»

 Мұндай пікірді Қ.Жұбанов атындағы Ақтөбе өңірлік мемлекеттік университеті Абайтану және ұлттық руханият орталығының жетекшісі Абат Пангереев ҚазАқпарат тілшісіне берген сұхбатында:

 - Мемлекет басшысы өз мақаласында интеллектуалды ұлт қалыптастырудың жолының бастауында Абай тұр деп дөп басып айтқан. Себебі біздің ұлтымыздың рухани төлқұжаты – Абай. Бөтен жұрт, басқа халықтар Абайдың сөзі арқылы ұлттық өремізді, дүниетанымызды, өмірге көзқарасымызды танып, сол арқылы бағалайды. Абай – қазақтан шыққан данышпан. Абай сөзі өлмейді. Себебі оның сөзінде ұлттық санаға сіңетін, ұлттық қан тамырларының бүлкіліне сеп болатын рух бар. Қай заман болса да Абай сөзі өлмейді.

 Оның айтуынша, Абай айтып кеткен дүниелер өмірдің кодексі, адамгершіліктің ұстанымы, имандылықтың нағыз көрінісі іспетті.

«Біз Абай сөзін көп айта алмай жүрміз. Ақын сөздері мемлекеттік деңгейде қолдау тапқанда ғана біз тәрбиелі ұлт боламыз. Жастарды тәрбиелеу керек дейміз. Жалпы үлкендерден бастап тәрбиелеу керек. Сол үлкендерге қарап жастар бой түзейді. Интеллектуалды ұлт дегеніміз - тек жастар емес, бүкіл халық. Сондықтан Абайдың «толық адам» ілімін барлық жерде насихаттай білуге тиіспіз. Абайдың қара сөздерін, өлеңдерін терең ұғынып, сол арқылы халқымызды тәрбиелесек интеллектуалды ұлтқа айналамыз»

Түркістан облысы Ордабасы ауданы Шұбарсу ауылы

«Достық» жалпы орта мектебінің оқушысы

11 «А»сынып оқушысы Сағатхан Назира

Жетекшісі: Конысова Бақытгүл